《元旦日蚀》
明代·陆深

白日众阳宗，王正四序首。况此月初吉，食之亦孔丑。

故老相惊月，百年未曾有。颇闻文皇时，兹事亦匪偶。

当其君臣会，灾祲岂能久。宋公才一言，荧惑乃却守。

于今太阳厄，从申直至酉。群僚萃南宫，簪组纷前后。

台史报初亏，稽首再三扣。元臣跪伐鼓，申救情独厚。

高高若罔闻，啖食未满口。乍疑璧微缺，忽若镜中剖。

须臾如月初，恍欲露星斗。惨淡不可辨，氛霾互缠纠。

天人会相通，垂戒固不苟。吾闻月掩日，其事果然否。

无乃阳道衰，遂为阴所走。月本傅日行，代明得称耦。

倘使日景亏，月光安所受。其事或渺茫，吾欲徵神瞍。

载观春秋书，一一各有取。下土虮虱臣，惭无捧日手。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。